Avvik og avvikshåndtering 
Formål
Stiftelsen Edvard Grieg Korene har utarbeidet rutiner for å avdekke, registrere, rette opp og forebygge avvik knyttet til helse, miljø og sikkerhet (HMS). Formålet med avvikshåndtering er å bidra til et trygt, inkluderende og forsvarlig miljø for sangere, musikere, dirigenter, ansatte, frivillige og publikum.
Avvikshåndtering er en viktig del av organisasjonens internkontroll og bidrar til læring, forbedring og reduksjon av risiko.
Hva er et avvik?
Et avvik er et brudd på lover, forskrifter, interne rutiner eller sikkerhetskrav. Avvik kan oppstå under øvelser, konserter, seminarer, reiser, arrangementer eller i det daglige arbeidet i organisasjonen.
Eksempler på avvik kan være:
· Blokkerte rømningsveier i øvings- eller konsertlokaler.
· Manglende informasjon om brannrutiner til deltakere eller frivillige.
· For høyt støynivå uten tilbud om hørselsvern.
· Uforsvarlig bruk av teknisk utstyr eller sceneutstyr.
· Manglende oppfølging av uønskede hendelser eller varsler.
· Trakassering, diskriminering eller annen uakseptabel adferd.
· Brudd på rutiner for arbeid med barn og unge.
· Uakseptabel temperatur i lokalene
Normale variasjoner i den daglige driften regnes ikke som avvik.
Hva skal meldes som avvik?
Alle forhold som kan påvirke sikkerhet, helse eller arbeidsmiljø skal meldes. Dette gjelder både faktiske hendelser og nestenulykker.
Eksempler fra kor- og musikkvirksomhet
Konserter og arrangementer
Avvik:
Rømningsvei var blokkert av instrumentkasser og teknisk utstyr.
Mulig konsekvens:
Forsinket evakuering ved brann eller annen nødsituasjon.


Avvik:
En sanger falt på glatt underlag utenfor øvingslokalet.
Hva er avviket?
Ikke at personen falt, men at rutinen for kontroll av sikker adkomst eller varsling om glatt føre ikke var fulgt.
Støy og arbeidsmiljø
Avvik:
Korister eller musikere gjennomførte lange øvelser med høyt lydnivå uten tilgang til hørselsvern. 
Mulig konsekvens:
Risiko for hørselsskader eller tinnitus.
Avvik:
Det ble rapportert om gjentatt uønsket adferd eller trakassering uten at forholdet ble fulgt opp.
Mulig konsekvens:
Utrygghet, mistrivsel og dårlig arbeidsmiljø.
Nestenulykker skal også registreres
Nestenulykker gir viktig informasjon om risiko og skal meldes selv om ingen ble skadet.
Eksempler:
· En høyttaler eller lysrigg holder på å velte, men blir sikret i tide.
· En korist snubler i en kabel uten å falle.
· En nødutgang oppdages blokkert før publikum ankommer.
· Et barn blir midlertidig borte under et arrangement, men blir raskt funnet.
Slike hendelser gir organisasjonen mulighet til å forbedre rutiner før en alvorlig hendelse oppstår.
Ansvar
Arbeidsgiver og organisasjonens ledelse har ansvar for å etablere og følge opp et system for avvikshåndtering. Dette innebærer å:
· Sørge for at avvik registreres og behandles.
· Undersøke årsakene til avvik.
· Iverksette nødvendige tiltak.
· Følge opp at tiltakene fungerer.
· Bidra til en kultur der det er trygt å melde fra.
Alle som deltar i organisasjonens aktiviteter, har ansvar for å bidra til et trygt miljø.
Dette innebærer å:
· Følge gjeldende rutiner og instrukser.
· Bruke nødvendig sikkerhetsutstyr.
· Melde fra om feil, mangler eller farlige forhold.
· Rapportere nestenulykker og uønskede hendelser.
· Bidra til et inkluderende og respektfullt miljø.
· Varsle om trakassering, diskriminering eller andre kritikkverdige forhold.
En god kultur for avviksmelding
Et godt avvikssystem fungerer bare dersom alle opplever det som trygt og nyttig å melde fra. Formålet med avviksmeldinger er ikke å plassere skyld, men å lære, forbedre og forebygge.
Gjennom systematisk avvikshåndtering kan organisasjonen:
· redusere risiko for ulykker og skader
· styrke tryggheten for medlemmer, ansatte og frivillige
· forbedre kvaliteten på arrangementer og aktiviteter
· bidra til et godt arbeids- og læringsmiljø
· sikre kontinuerlig utvikling og forbedring av organisasjonen

